










   Príloha č. 2

Zhodnotenie výsledkov interných a externých kontrol

vykonaných v rozpočtovom roku 2014
Kontrolná činnosť Úradu geodézie, kartografie a katastra Slovenskej republiky (ďalej len „úrad“)  a ďalších rezortných organizácií sa v roku 2014 vykonávala v súlade so zákonom NR SR č. 10/1996 Z. z. o kontrole v štátnej správe v znení neskorších predpisov a Smernicou ÚGKK SR č. P-4650/2010 o vykonávaní vnútornej kontroly, finančnej kontroly a vybavovaní sťažností, petícií a iných podaní, ktoré nie sú sťažnosťami. 
Na kontrolnej činnosti úradu sa spolu s odborom kontroly a odborom katastrálnej inšpekcie podieľali aj odborné útvary úradu. Kontrolná činnosť úradu a ďalších rezortných organizácií sa vykonávala na základe polročných zameraní kontrolnej činnosti, a to ako vnútorná kontrola vo vlastnom úrade a ďalších organizáciách rezortu a vonkajšia  kontrola na katastrálnych odboroch okresných úradov v sídlach krajov a okresov. Realizované kontrolné úlohy sa zameriavali na ekonomické činnosti, výkon technických činností a výkon štátnej správy na úseku katastra. Výsledkami interných kontrol bolo vyhotovenie záznamov o kontrole príp. protokolov o kontrole. V prípade vyhotovenia záznamu o kontrole neboli zistené porušenia všeobecne záväzných právnych predpisov. Kontroly, ktoré si vyžadovali vyhotovenie protokolu o kontrole boli zamerané na kontroly  stavu a kvality pri rozhodovaní o povolení vkladu vlastníckych a iných práv do katastra nehnuteľností a kontrolu zápisov práv k nehnuteľnostiam do katastra nehnuteľností vkladom. Medzi opatrenia prijaté na odstránenie zistených nedostatkov bolo uložené dodržiavanie zákona č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov a Vyhlášky ÚGKK SR č. 22/2010 Z. z., ktorou sa vydáva Spravovací poriadok pre katastrálne úrady a správy katastra.
V rezorte bolo v roku 2014 vykonaných 5 externých kontrol. Ministerstvom financií Slovenskej republiky, Štefanovičová 5, 817 82 Bratislava (ďalej len „MF SR“)  boli vykonané 3 kontroly Operačného programu Informatizácia spoločnosti. Prvá kontrola MF SR bola vykonaná na úrade a GKÚ Bratislava a zameraná na: Overenie dodania častí diela, zistenie reálnosti stavu projektu (najmä riadenie projektu, stav realizácie aktivít, overenie funkcionality a integrácie zavádzaných elektronických služieb), kontrola dodržiavania všeobecných zmluvných podmienok vyplývajúcich zo zmluvy o poskytnutí NFP č. Z2111012000801. Medzi opatrenia prijaté na odstránenie zistených nedostatkov bolo zabezpečiť fyzickú bezpečnosť a bezpečnosť prostredia v zmysle § 34 písm. f) Výnosu MF SR č. 312/2010 Z. z. o štandardoch pre informačné systémy verejnej správy a predložiť záväzné stanovisko, akým spôsobom bude vyriešená backup stratégia ÚGKK SR a predložiť informácie o splnení SORO. Druhá kontrola MF SR bola vykonaná na úrade a zameraná na: Overenie dodania časti diela – ŽoP kód ITMS:21110120003202, 21110120003205, 21110120003207 – zistenie reálnosti stavu projektu (najmä stav realizácie aktivít), kontrola dodržiavania všeobecných zmluvných podmienok vyplývajúcich zo Zmluvy o poskytnutí NFP č. Z2111012000301.  Medzi opatrenia prijaté na odstránenie zistených nedostatkov bolo zaradiť používaný SW do majetku úradu a začať s jeho odpisovaním, dôslednejšie dodržiavať pravidlá v rámci informovania a publicity o projekte na webovom sídle úradu, vypracovať záväzné stanovisko, v ktorom úrad odôvodní akým spôsobom a akými prostriedkami bude zaistená plná funkčnosť a dostupnosť elektronických služieb katastra nehnuteľností v súlade so stanovenými cieľmi projektu. Tretia kontrola MF SR bola vykonaná na úrade a zameraná na Overenie dodania častí diela – 21110120008201 – zistenie reálnosti stavu projektu (najmä stav realizácie aktivít), kontrola dodržiavania všeobecných zmluvných podmienok vyplývajúcich zo Zmluvy o poskytnutí NFP č. Z2111012000801. Medzi opatrenia prijaté na odstránenie zistených nedostatkov bolo zaradiť používaný SW do majetku úradu a  dôslednejšie dodržiavať pravidlá v rámci informovania a publicity.      
          Hasičský a záchranný útvar Hlavného mesta Slovenskej republiky Bratislavy, Radlinského 6, 811 07 Bratislava (ďalej len „Hasičský a záchranný útvar HM SR Bratislavy“) vykonal na úrade komplexnú protipožiarnu kontrolu, ktorá preverila celkový stav organizačného a technického zabezpečenia ochrany pred požiarmi. Výsledkom kontroly bola Zápisnica z protipožiarnej kontroly podľa zákona č. 314/2001 Z. z. o ochrane pred požiarmi v znení neskorších predpisov, ktorá obsahovala 19 bodov porušenia tohto zákona. Hasičský a záchranný útvar HM SR Bratislavy podľa  § 25 ods. 1 písm. i) zákona č. 314/2001 Z. z. o ochrane pred požiarmi v znení neskorších predpisov uložil na odstránenie zistených požiarnych nedostatkov úradu termín do 30. januára 2015.
        Najvyšší kontrolný úrad Slovenskej republiky vykonal na úrade kontrolu Stanovisko NKÚ SR k návrhu ŠR na rok 2015 za vybrané kapitoly a príslušné štátne fondy. Predmetom kontroly bolo zhodnotiť rozpočtovanie kapitoly ÚGKK SR na rok 2015, poukázať na prioritné oblasti a riziká. Najvyšší kontrolný úrad Slovenskej republiky konštatoval, že na základe vykonanej kontroly možno údaje a informácie v návrhu rozpočtu kapitoly ÚGKK SR na rok 2015 považovať za spoľahlivé.
